ضمني انتخابات: تحريک انصاف په عامو انتخاباتو کې ګټلې چوکۍ بايللې دي
د غېر سرکاري او غېر ختمي نتيجو ترمخه د اتوارپه ورځ د پاکستان د قامي او صوبايي اسمبليانو په ۳۵ چوکيو باندې په ترسره شوؤ ضمني انتخاباتو کې تحریک انصاف ګوند (پي ټي ايي) په عامو انتخاباتو کې ګټلې چوکۍ بايللې دي.
کراچۍ — حکومتي واکمنه ګوند (پي ټي ايي) د قامي اسمبلۍ په ۱۱ چوکيو کې څلور ګټلي دي، څلور مسلم ليګ ن، دوه مسلم ليګ ق او يوه چوکۍ متحده مجلس عمل ګټلې ده. عمران خان په عامو انتخاباتو کې د خېبرپښتونخوا د بنو او لاهور چوکۍ ګټلې وې خو پرون په ضمني انتخاباتو کې د پي ټي ايي کانديدانو دغه چوکۍ بايللې دي. په ضمني انتخاباتو کې د خېبرپښتونخوا په نهه چوکيو کې پي ټي ايي شپږ، عوامي نيشنل ګوند دوه او مسلم ليګ ن يوه چوکۍ ګټلې ده. پېښور کې په پي کي ۷۸ باندې د عوامي نيشنل ګوند د وژل شوي د پخواني کانديد هارون بلور مېرمن ثمر هارون بلور ګټه ترلاسه کړې ده، او په ډېره اسماعيل خان کې د پي ټي ايي د وژل شوي پخواني کانديد اکرام الله ګنډاپور زوي اغاز ګنډاپور ګټلې ده. په خېبرپښتونخوا کې د پي ټي ايي کانديدان د صوابۍ په حلقه باندې د قامي اسمبلۍ د سپيکر اسد قېصر ورور او د نوښار نه په دوه حلقو د دفاع وزير پروېز خټک زوی او ورور ولاړ ؤ، دغو درې واړو خپلو چوکۍ ګټلي دي. د خېبرپښتونخوا د وزيراعلی محمود خان په پلارنۍ سيمه کې پي ټي ايي د صوبايي اسمبلۍ دواړه چوکۍ بايللي دي، يوه چوکۍ عوامي نيشنل ګوند او بله مسلم ليګ نه ګټلې ده. د راپورونو ترمخه پنجاب صوبه کې د صوبايي اسبملۍ په ۱۱ چوکيو کې څلور پاکستان مسلم ليګ ن، څلور پي ټي ايي او دوه ازادو کانديدانو ګټلي دي. د سندهـ دواړه صوبايي چوکۍ پاکستان پيپلزپارټۍ ګټلي دي. د غېر سرکاري نتيجو ترمخه د بلوچستان په دوه صوبايي چوکيو کې يوه د بلوچستان نيشنل ګوند او بله د مخکني وژل شوي کانديد سراج رئيساني ورور پخواني اعلا وزير نواب اسلم رئيساني ګټلې ده.